Source: https://humanet.sk/spravy/rozvrhnutie-pracovneho-casu
Timestamp: 2019-07-16 06:55:52+00:00
Document Index: 10074457

Matched Legal Cases: ['§ 90', '§ 90', '§ 90', '§ 90', '§ 90', '§ 87']

Rozvrhnutie pracovného času | Humanet
12.06.2015 / Rozvrhnutie pracovného času
Zamestnávateľ má k dispozícii týždenný pracovný čas určený Zákonníkom práce a ten podľa potreby rozvrhuje na jednotlivé týždne a mesiace tak, aby v dohodnutom referenčnom období bol v priemere dodržaný rozsah ustanoveného týždenného pracovného času.
Od toho, akým spôsobom zamestnávateľ rozvrhne pracovný čas, sa odvíja počet pracovných dní, ktoré je zamestnanec povinný odpracovať v príslušnom týždni, mesiaci a napokon aj v príslušnom kalendárnom roku.
Začiatok a koniec pracovného času a rozvrh pracovných zmien určí zamestnávateľ po dohode so zástupcami zamestnancov a oznámi to písomne na mieste u zamestnávateľa, ktoré je zamestnancovi prístupné (§ 90 ods. 4 - Zákonník práce). Rozvrhnutie pracovného času je zamestnávateľ povinný oznámiť zamestnancovi najmenej týždeň vopred a s platnosťou najmenej na týždeň (§ 90 ods. 9 - Zákonník práce). Zamestnávateľ môže po dohode so zástupcami zamestnancov určiť čas potrebný na osobnú očistu po skončení práce, ktorý sa zamestnancovi započíta do pracovného času (§ 90 ods. 10 - Zákonník práce).
Zamestnávateľ nemôže rozvrhnúť pracovný čas tak, aby zamestnanec pracoval v nočných zmenách dva týždne po sebe nasledujúcich, okrem prípadu, ak povaha práce alebo podmienky prevádzky neumožňujú rozvrhnúť pracovný čas inak (§ 90 ods. 8 - Zákonník práce).
Ak to prevádzka zamestnávateľa dovoľuje, zamestnávateľ je povinný povoliť zamestnancovi na jeho žiadosť zo zdravotných dôvodov alebo z iných vážnych dôvodov na jeho strane vhodnú úpravu určeného týždenného pracovného času alebo ju s ním za tých istých podmienok dohodnúť v pracovnej zmluve (§ 90 ods. 11 - Zákonník práce).
Priemerný týždenný pracovný čas nesmie presiahnuť v období najviac štyroch mesiacov ustanovený týždenný pracovný čas. V prípade, že ide o činnosti, pri ktorých sa v priebehu roka prejavuje rozdielna potreba práce (sezónne práce – v poľnohospodárstve, v stavebníctve, kde práca závisí od poveternostných vplyvov) možno dohodnúť so zástupcami zamestnancov alebo so zamestnancom (ak v organizácii nepôsobia zástupcovia zamestnancov) rozvrhnutie pracovného času nerovnomerne aj na obdobie dlhšie ako 4 mesiace, najviac na 12 mesiacov, pričom priemerný týždenný pracovný čas v tomto období nesmie presiahnuť ustanovený týždenný pracovný čas.
O nerovnomerne rozvrhnutom pracovnom čase hovoríme vtedy, ak je rozdiel pracovného času medzi jednotlivými týždňami viac ako 3 hodiny a pracovný čas v jednotlivých dňoch presiahne 9 hodín. Pracovný čas v priebehu 24 hodín nesmie presiahnuť 12 hodín (§ 87 – Zákonník práce).
Komu môže zamestnávateľ rozvrhnúť pracovný čas nerovnomerne len po dohode s ním:
zamestnancovi so zdravotným postihnutím
tehotnej žene
žene alebo mužovi, ktorý sa trvale stará o dieťa mladšie ako 3 roky
osamelému zamestnancovi, ktorý sa trvale stará o dieťa mladšie ako 15 rokov